Kommissionens henstilling

af 15. januar 2003

om retningslinjer, som skal hjælpe medlemsstaterne med udarbejdelsen af en national emissionsreduktionsplan i medfør af direktiv 2001/80/EF om begrænsning af visse luftforurenende emissioner fra store fyringsanlæg

(meddelt under nummer K(2003) 9)

(EØS-relevant tekst)

(2003/47/EF)

KOMMISSIONEN FOR DE EUROPÆISKE FÆLLESSKABER,

som henviser til traktaten om oprettelse af Det Europæiske Fællesskab,

som henviser til Europa-Parlamentets og Rådets direktiv 2001/80/EF af 23. oktober 2001 om begrænsning af visse luftforurenende emissioner fra store fyringsanlæg(1), særlig artikel 4, stk. 6, femte afsnit, litra d), og

som tager følgende i betragtning:

(1) Efter direktiv 2001/80/EF skal medlemsstaterne reducere emissionerne fra bestående store fyringsanlæg senest fra den 1. januar 2008.

(2) Efter direktivet kan medlemsstaterne vælge mellem to alternativer for at reducere emissionerne fra bestående anlæg: enten ved at anvende nærmere bestemte emissionsgrænseværdier eller ved at gennemføre en national emissionsreduktionsplan for sådanne anlæg.

(3) Som hjælp til medlemsstater, der vælger at gennemføre en national emissionsreduktionsplan, skal Kommissionen udarbejde retningslinjer for udarbejdelsen af en sådan plan,

FREMSÆTTER FØLGENDE HENSTILLING:

1. Medlemsstater, der efter direktivets artikel 4, stk. 6, vælger en national emissionsreduktionsplan som middel til at sikre, at bestående anlæg opfylder kravene i direktiv 2001/80/EF, bør tage retningslinjerne i bilaget til denne henstilling i betragtning.

2. Denne henstilling er rettet til medlemsstaterne.

Udfærdiget i Bruxelles, den 15. januar 2003.

På Kommissionens vegne

Margot Wallström

Medlem af Kommissionen

(1) EFT L 309 af 27.11.2001, s. 1.

BILAG

1. INDLEDNING

I medfør af artikel 4, stk. 3, i direktiv 2001/80/EF skal medlemsstaterne senest den 1. januar 2008 have opnået betydelige reduktioner i emissionerne fra bestående anlæg ved at anvende en af de i artikel 4, stk. 3, nævnte alternativer:

- Alternativ 1: Overholdelse af emissionsgrænseværdierne (EGV). Vælges dette alternativ, vil kravene i direktiv 2001/80/EF være opfyldt, hvis alle bestående anlæg opfylder emissionsgrænseværdierne (EGV) i del A i bilag III-VII for SO2, NOx og støv og, i påkommende tilfælde, under anvendelse af direktivets artikel 5, 7 og 8.

- Alternativ 2: Gennemførelse af en national emissionsreduktionsplan. I stedet for alternativet med overholdelse af grænseværdier kan medlemsstaterne gennemføre en national emissionsreduktionsplan som omhandlet i artikel 4, stk. 6. Planen "skal reducere de samlede årlige emissioner af NOx, SO2 og støv fra bestående anlæg til de niveauer, der ville være blevet nået ved at anvende ... emissionsgrænseværdier ... på bestående anlæg i drift i 2000 ... på grundlag af hvert anlægs faktiske årlige driftstid, brændselsforbrug og termiske effekt i de sidste fem driftsår til og med 2000". Endvidere hedder det: "Lukning af et anlæg i den nationale emissionsreduktionsplan må ikke medføre en forøgelse af den samlede årlige emission fra de resterende anlæg i planen". Herudover skal planen "omfatte målsætningerne og de dertil knyttede mål, foranstaltninger og tidsplaner med henblik på at nå disse målsætninger og mål samt en tilsynsordning".

Bestående anlæg kan undtages fra emissionsgrænseværdierne i direktiv 2001/80/EF eller fra at blive underlagt en emissionsreduktionsplan, hvis de vælger den undtagelse, der kan gøres gældende for anlæg med begrænset driftstid (artikel 4, stk. 4). Denne undtagelse finder anvendelse på følgende vilkår: "driftslederen af et bestående anlæg forpligter sig i en skriftlig erklæring, der forelægges den kompetente myndighed senest den 30. juni 2004, til ikke at drive anlægget i mere end 20000 driftstimer fra den 1. januar 2008 og indtil den 31. december 2015".

Ifølge direktivets artikel 4, stk. 6, femte afsnit, litra d), skal Kommissionen som hjælp til de medlemsstater, der vælger alternativet med en national emissionsreduktionsplan, udarbejde retningslinjer for udarbejdelsen af en sådan plan.

1.1. Sammenhængen mellem den nationale emissionsreduktionsplan under det nye direktiv om store fyringsanlæg og andre vigtige politikområder

En medlemsstat, som udarbejder en national emissionsreduktionsplan under direktiv 2001/80/EF, bør også tage hensyn til sine forpligtelser under anden fællesskabslovgivning, navnlig IPPC-direktivet (Rådets direktiv 96/61/EF (EFT L 257 af 10.10.1996, s. 26)). I direktiv 2001/80/EF hedder det udtrykkeligt: "Den nationale emissionsreduktionsplan kan under ingen omstændigheder undtage et anlæg fra bestemmelserne i den relevante fællesskabslovgivning, herunder direktiv 96/61/EF". Ifølge IPPC-direktivets artikel 5 skal bestående anlæg opfylde samme direktivs krav senest den 30. oktober 2007.

1.2. Beskrivelse af bestående fyringsanlæg i en hypotetisk medlemsstat

En medlemsstat, som vælger at udarbejde en national emissionsreduktionsplan, bør opstille en liste over de anlæg, der skal underlægges planen, sammen med oplysninger om den brændsel, anlæggene anvender, og om driftsegenskaber og driftsforhold. Disse oplysninger bør samles og præsenteres som vist i tabel A.1 i tillæg A. Nogle data kan det blive nødvendigt at beregne (f.eks. årlig gennemsnitlig røggasstrøm). Følgende nøgledata bør angives for hvert enkelt anlæg:

- brændselstyper

- anlæggets kapacitet

- årlig driftstid (hvor undtagelse som følge af begrænset driftstid gøres gældende)

- seneste årlige emissioner af SO2, NOx og støv (denne oplysning er ikke obligatorisk, men kan være nyttig ved opstilling af foranstaltninger til opfyldelse af kravene)

- årlige gennemsnitlige SO2-emissioner, uden rensning, fra 1996 til 2000 (hvis anlæggets bidrag til emissionsmålene beregnes på grundlag af afsvovlingssatsen)

- årlig gennemsnitlig røggasstrøm fra 1996 til 2000 (til beregning af anlæggets bidrag til emissionsmålene, medmindre dette beregnes på grundlag af afsvovlingssatsen).

2. FASTSÆTTELSE AF MÅLSÆTNINGERNE FOR EN NATIONAL EMISSIONSREDUKTIONSPLAN

Målsætningerne for en national emissionsreduktionsplan skal omfatte de samlede emissionsmål for SO2, NOx og støv. Emissionerne fra samtlige de fyringsanlæg, der er underlagt planen, skal opfylde målene inden for de respektive tidsfrister.

Emissionsmålene for en medlemsstat skal beregnes ud fra bidragene fra hvert enkelt anlæg som vist i tabel A.2 i tillægget.

2.1. De enkelte anlægs bidrag til de samlede emissionsmål

I overensstemmelse med kravene i artikel 4, stk. 6, kan hvert enkelt anlægs bidrag til emissionsmålene for SO2, NOx og støv beregnes med følgende ligning:

anlæggets bidrag til målet (t/år) = røggasstrøm (Nm3/år) x EGV (mg/Nm3) x 1,0 x 10-9

hvor:

- røggasstrømmen er røggassernes volumenstrøm, udtrykt i millioner m3 pr. år i tabellen i tillægget, som gennemsnit for de sidste fem driftsår til og med 2000; den udtrykkes ved normale betingelser for temperatur (273 K), tryk (101,3 kPa) og iltindhold og efter fradrag af vanddampindhold

- EGV er emissionsgrænseværdien udtrykt i mg/Nm3, ved et iltindhold i røggassen på 3 volumenprocent for flydende og gasformigt brændsel og 6 volumenprocent for fast brændsel

- t/år = tons pr. år.

Ovenstående ligning anvendes i alle tilfælde, medmindre afsvovlingssatsen for SO2 kan anvendes (jf. noten i del A i direktivets bilag III). I så fald kan et anlægs bidrag til SO2-emissionsmålet beregnes med følgende ligning:

anlæggets bidrag til målet (t/år) = SO2-emissioner uden rensning (t/år) x (1 - (afsvovlingssats %/100))

hvor:

- de urensede SO2-emissioner svarer til de årlige SO2-emissioner, som gennemsnit for de sidste fem driftsår til og med 2000, udtrykt i tons om året, inden behandling i afsvovlingsanlæg (medregnet svovl, der tilbageholdes i anlægget og i asken)

- afsvovlingssatsen er procentsatsen for afsvovling som defineret i direktivets artikel 2, stk. 4.

2.2. Tidsplan for opfyldelse af kravene

Direktivets bestemmelser indeholder strengere emissionsgrænseværdier fra 2016 og 2018. Der er derfor tale om tre perioder:

- fra 1. januar 2008 til 31. december 2015 (emissionsgrænseværdierne gælder generelt fra den 1. januar 2008)

- fra 1. januar 2016 til 31. december 2017 (fra 1. januar 2016 gælder den strengere NOx-grænseværdi for anlæg > 500 MWth, der anvender fast brændsel, og strengere betingelser for undtagelser med hensyn til NOx- og SO2-grænseværdierne for anlæg, der anvender fast brændsel, og som har et begrænset antal driftstimer)

- fra og med 1. januar 2018 (1. januar 2018 udløber undtagelsen for NOx-grænseværdier for anlæg, der anvender fast brændsel med et indhold af flygtige stoffer < 10 %).

2.3. Samlede emissionsmål

De samlede emissionsmål for SO2, NOx og støv kan beregnes ved at sammenlægge de enkelte anlægs bidrag til de respektive emissionsmål:

medlemsstats emissionsmål (t/år) = [sum ] (de enkelte anlægs bidrag til målet)

Eventuelle ændringer i emissionsmålene i forhold til målene i medlemsstatens nationale emissionsreduktionsplan, som forelagt Kommissionen senest den 27. november 2003, vil kunne vedrøre:

- undtagelse som følge af lav NOX-belastning for anlæg > 500 MWth fyret med fast brændsel, baseret på den årlige gennemsnitlige driftstid over fem år fra og med 2008. I den plan, der meddeles Kommissionen, bør medlemsstaterne angive, hvilke anlæg i deres plan der omfattes af denne undtagelse. Denne liste over anlæg kan imidlertid - efter godkendelse fra den kompetente myndighed - ændres under planens gennemførelse, forudsat at der træffes kompensationsforanstaltninger, der er i overensstemmelse med direktivet, og som opfylder det samme samlede emissionsmål

- undtagelse som følge af begrænset driftstid. Driftsledere kan indtil den 30. juni 2004 meddele den kompetente myndighed, at de ikke ønsker at blive underlagt planen, men i stedet ønsker at blive omfattet af undtagelsen baseret på begrænset driftstid (artikel 4, stk. 4). Ønsker en driftsleder at blive omfattet af undtagelsen baseret på begrænset driftstid, efter at den pågældende medlemsstat har meddelt planen til Kommissionen, men før den 30. juni 2004, bør medlemsstaten meddele Kommissionen eventuelle ændringer i planen.

3. FORANSTALTNINGER TIL OPFYLDELSE AF MÅLSÆTNINGERNE

Medlemsstaterne bør beskrive de foranstaltninger, de agter at træffe for at gennemføre de emissionsreduktioner, der kræves for at efterkomme direktiv 2001/80/EF under en national emissionsreduktionsplan.

Først beregnes det mindsteniveau for emissionsreduktioner, der skal nås for at opfylde målene. Dette gøres ved at trække de årlige emissionsmål fra de seneste årlige emissioner, som vist i tabel 1 nedenfor.

Tabel 1

Beregning af emissionsreduktioner til opfyldelse af emissionsmålene i en hypotetisk medlemsstat

>TABELPOSITION>

NB:

Tallene i tabellen gives kun som eksempel.

Efter beregning af det krævede mindsteniveau for emissionsreduktioner og de emissionsmål, der skal overholdes, opstilles dernæst de nødvendige foranstaltninger til gennemførelse af disse reduktioner. Planen kan f.eks. opfyldes på følgende måder: brændselsskift, ændringer i forbrændingsmetode, rensningsteknik, styring af belastningsfaktorer mv. Det er op til de enkelte medlemsstater at vælge, hvilke foranstaltninger der skal træffes, f.eks. under hensyn til omkostningseffektivitet, gennemførlighed, konsekvenser for forsyningssikkerhed og spredning i energiforsyningerne, forpligtelser i medfør af anden fællesskabslovgivning samt andre relevante vilkår.

I tabel A.3 i tillægget gives et eksempel på mulige foranstaltninger til opfyldelse af målene. De foranstaltninger, der er anført i tabellen og som medlemsstaterne meddeler Kommissionen i den nationale emissionsreduktionsplan, udelukker ikke, at der træffes andre foranstaltninger, som er i overensstemmelse med direktivet, forudsat at de godkendes af den kompetente myndighed, og at medlemsstatens mål opfyldes.

4. TIDSPLAN

Tabel 2 nedenfor viser tidsplanen med de vigtigste tidsfrister for en medlemsstat, der vælger at udarbejde en national plan.

Tabel 2

Milepæle i gennemførelsen af en national emissionsreduktionsplan under direktiv 2001/80/EF

>TABELPOSITION>

5. TILSYNSORDNING

5.1. Regulering fra de kompetente myndigheders side

Fra og med den 1. januar 2008 gennemføres en række tilsyns- og rapporteringsforanstaltninger, bl.a.:

- Driftslederne skal vurdere de samlede årlige emissioner af SO2, NOx og støv i overensstemmelse med de kompetente myndigheders krav; de skal bekræfte, at undtagelsen for NOx som følge af begrænset driftstid kan gøres gældende, og indberette brugt/resterende tid for anlæg, der er omfattet af undtagelsen som følge af begrænset driftstid.

- De kompetente myndigheder skal verificere driftsledernes vurdering af de samlede årlige emissioner af SO2, NOx og støv for alle anlæg, der er underlagt planen, og sammenligne disse tal med emissionsmålene. De skal føre tilsyn med de anlæg, der er underlagt planen, for at sikre, at de samlede årlige emissioner ikke overskrider emissionsmålene. Endvidere bør de indføre en ordning til registrering af lukninger af anlæg, der er underlagt planen, og sikre, at anlægslukninger ikke fører til en forøgelse af den samlede årlige emission fra de resterende anlæg i planen.

- Medlemsstaterne bør endvidere sørge for, at der indføres ordninger for godkendelse af ændringer i de foranstaltninger, der oprindeligt var opstillet med henblik på at nå reduktionsmålene i den nationale emissionsreduktionsplan.

5.2. Indberetning til Kommissionen

Medlemsstaternes indberetningsforpligtelser over for Kommissionen er anført i bilag VIII, afsnit B, i direktiv 2001/80/EF. Herudover tilrådes det medlemsstaterne at indføre en årlig national rapporteringsordning, så resultaterne kan sammenholdes med målene.

Tillæg A

TABELLER, DER BØR MEDTAGES I DEN NATIONALE EMISSIONSREDUKTIONSPLAN ((Oplysningerne i tabellerne i dette tillæg er kun eksempler.))

>TABELPOSITION>

>TABELPOSITION>

>TABELPOSITION>